Document ID: 32007R1445

ΚΑΝΟΝΙΣΜΌΣ (ΕΚ) αριθ. 1445/2007 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
της 11ης Δεκεμβρίου 2007
για τη θέσπιση κοινών κανόνων για την παροχή βασικών πληροφοριών σχετικά με τις ισοτιμίες αγοραστικής δύναμης και για τον υπολογισμό και τη διάχυσή τους
(Κείμενο που παρουσιάζει ενδιαφέρον για τον ΕΟΧ)
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για την ίδρυση της Ευρωπαϊκής Κοινότητας, και ιδίως το άρθρο 285 παράγραφος 1,
έχοντας υπόψη την πρόταση της Επιτροπής,
έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
Αποφασίζοντας σύμφωνα με τη διαδικασία του άρθρου 251 της Συνθήκης (2),
Εκτιμώντας τα ακόλουθα:
(1)
Για να επιτευχθεί η άμεση σύγκριση του ακαθάριστου εγχώριου προϊόντος (ΑΕΠ) σε όγκο μεταξύ των κρατών μελών, είναι σημαντικό για την Κοινότητα να διαθέτει ισοτιμίες αγοραστικής δύναμης (ΙΑΔ) που να εξαλείφουν τις διαφορές στα επίπεδα τιμών μεταξύ των κρατών μελών.
(2)
Οι κοινοτικές ΙΑΔ θα πρέπει να παράγονται ακολουθώντας εναρμονισμένη μεθοδολογία, σύμφωνα με τον κανονισμό (ΕΚ) αριθ. 2223/96 του Συμβουλίου, της 25ης Ιουνίου 1996, περί του ευρωπαϊκού συστήματος εθνικών και περιφερειακών λογαριασμών της Κοινότητας (3), ο οποίος καθορίζει ένα πλαίσιο για την κατάρτιση των εθνικών λογαριασμών των κρατών μελών.
(3)
Τα κράτη μέλη ενθαρρύνονται να καταρτίζουν δεδομένα για περιφερειακές ΙΑΔ.
(4)
Ο κανονισμός (ΕΚ) αριθ. 1083/2006 του Συμβουλίου, της 11ης Ιουλίου 2006, περί καθορισμού των γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής (4) προβλέπει ότι οι περιφέρειες που είναι επιλέξιμες για χρηματοδότηση από τα διαρθρωτικά ταμεία δυνάμει του στόχου «Σύγκλιση» είναι οι περιφέρειες που αντιστοιχούν στο επίπεδο 2 της κοινής ονοματολογίας των εδαφικών στατιστικών μονάδων κατά την έννοια του κανονισμού (ΕΚ) αριθ. 1059/2003 του Ευρωπαϊκού Κοινοβουλίου και του Συμβουλίου, της 26ης Μαΐου 2003 για τη θέσπιση κοινής ονοματολογίας των εδαφικών στατιστικών μονάδων (NUTS) (5), των οποίων το κατά κεφαλή ΑΕΠ, μετρούμενο σε ΙΑΔ και υπολογιζόμενο με βάση τα κοινοτικά στοιχεία για την περίοδο 2000-2002, είναι μικρότερο του 75 % του μέσου ΑΕΠ της ΕΕ των 25 για την ίδια περίοδο αναφοράς. Ελλείψει περιφερειακών ΙΑΔ θα πρέπει να χρησιμοποιούνται οι εθνικές ΙΑΔ για την κατάρτιση του καταλόγου των περιφερειών που θα μπορούσαν να τύχουν της στήριξης των διαρθρωτικών ταμείων. Οι εθνικές ΙΑΔ μπορούν επίσης να χρησιμοποιούνται και για τον καθορισμό των πόρων που θα διατεθούν σε κάθε περιφέρεια.
(5)
Ο κανονισμός (ΕΚ) αριθ. 1083/2006 προβλέπει ότι τα κράτη μέλη που είναι επιλέξιμα για χρηματοδότηση από το Ταμείο Συνοχής είναι εκείνα των οποίων το κατά κεφαλή ακαθάριστο εθνικό εισόδημα (ΑΕΕ), μετρούμενο σε ΙΑΔ και υπολογιζόμενο με βάση τα κοινοτικά στοιχεία για την περίοδο 2001-2003, είναι μικρότερο από το 90 % του ΑΕΕ της ΕΕ των 25 και τα οποία διαθέτουν πρόγραμμα για την τήρηση των όρων οικονομικής σύγκλισης που παρατίθενται στο άρθρο 104 της Συνθήκης.
(6)
Το άρθρο 1 του Παραρτήματος XI του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων όπως καθορίζεται στον κανονισμό (ΕΟΚ, Ευρατόμ, ΕΚΑΧ) αριθ. 259/68 (6), (στο εξής «κανονισμός υπηρεσιακής κατάστασης») προβλέπει ότι, για τους σκοπούς της εξέτασης που προβλέπεται στο άρθρο 65 παράγραφος 1 του κανονισμού υπηρεσιακής κατάστασης, η Επιτροπή (Eurostat) καταρτίζει κάθε χρόνο, πριν από το τέλος του Οκτωβρίου, έκθεση σχετικά με τις αλλαγές στο κόστος ζωής στις Βρυξέλλες, τις οικονομικές ισοτιμίες μεταξύ Βρυξελλών και ορισμένων τόπων εντός των κρατών μελών και τις αλλαγές στην αγοραστική δύναμη των μισθών στις εθνικές δημόσιες υπηρεσίες της κεντρικής κυβέρνησης.
(7)
Η Επιτροπή (Eurostat) συλλέγει ήδη κάθε χρόνο βασικά πληροφοριακά στοιχεία για τις ΙΑΔ από τα κράτη μέλη σε εθελοντική βάση. Η ενέργεια αυτή έχει γίνει παγιωμένη πρακτική στα κράτη μέλη. Ωστόσο, απαιτείται νομικό πλαίσιο για να εξασφαλισθεί η συνεχής ανάπτυξη, κατάρτιση και διάχυση των ΙΑΔ.
(8)
Η τακτική παροχή προκαταρκτικών αποτελεσμάτων, που αποτελεί και την τρέχουσα πρακτική, θα πρέπει να διατηρηθεί έτσι ώστε να συνεχίσουν να είναι διαθέσιμα τα πιο πρόσφατα δυνατά στοιχεία.
(9)
Τα μέτρα που είναι αναγκαία για την εφαρμογή του παρόντος κανονισμού θα πρέπει να θεσπισθούν σύμφωνα με την απόφαση 1999/468/ΕΚ του Συμβουλίου, της 28 Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (7).
(10)
Ενδείκνυται ιδίως να εξουσιοδοτηθεί η Επιτροπή να προσαρμόζει τους ορισμούς, να τροποποιεί τις βασικές θέσεις στο Παράρτημα ΙΙ και να ορίζει κριτήρια ποιότητας. Δεδομένου ότι τα μέτρα αυτά είναι γενικής εμβελείας και έχουν ως αντικείμενο την τροποποίηση ορισμένων μη ουσιωδών στοιχείων του παρόντος κανονισμού ή και τη συμπλήρωση του παρόντος κανονισμού με την προσθήκη νέων μη ουσιωδών στοιχείων, θεσπίζονται σύμφωνα με την κανονιστική διαδικασία με έλεγχο του άρθρου 5α της απόφασης 1999/468/ΕΚ.
(11)
Δεδομένου ότι ο στόχος του παρόντος κανονισμού, εν προκειμένω η θέσπιση κοινών κανόνων για την παροχή βασικών πληροφοριών σχετικά με τις ΙΑΔ και για τον υπολογισμό και τη διάδοσή τους, δεν είναι δυνατόν να επιτευχθεί επαρκώς από τα κράτη μέλη και δύναται, συνεπώς, λόγω των διαστάσεων ή των αποτελεσμάτων της προβλεπόμενης δράσης, να επιτευχθεί καλύτερα σε κοινοτικό επίπεδο, η Κοινότητα δύναται να θεσπίσει μέτρα, σύμφωνα με την αρχή της επικουρικότητας του άρθρου 5 της Συνθήκης. Σύμφωνα με την αρχή της αναλογικότητας του ιδίου άρθρου, ο παρών κανονισμός δεν υπερβαίνει τα αναγκαία όρια για την επίτευξη του στόχου αυτού.
(12)
Ζητήθηκε η γνώμη της επιτροπής στατιστικού προγράμματος, που συστάθηκε με την απόφαση 89/382/ΕΟΚ, Ευρατόμ του Συμβουλίου (8) σύμφωνα με το άρθρο 3 της εν λόγω απόφασης,
ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στόχος
Στόχος του παρόντος κανονισμού είναι η θέσπιση κοινών κανόνων σχετικά με την παροχή βασικών πληροφοριών για τις ΙΑΔ, τον υπολογισμό και τη διάχυσή τους.
Άρθρο 2
Πεδίο εφαρμογής
1. Οι βασικές πληροφορίες που πρέπει να παρέχονται είναι τα δεδομένα που είναι αναγκαία για τον υπολογισμό και τη διασφάλιση της ποιότητας των ΙΑΔ.
Οι βασικές πληροφορίες περιλαμβάνουν τις τιμές, τις σταθμίσεις δαπανών του ΑΕΠ και άλλα δεδομένα που απαριθμούνται στο Παράρτημα Ι.
Τα δεδομένα συλλέγονται τουλάχιστον με τη συχνότητα που αναφέρεται στο Παράρτημα Ι. Συχνότερη συλλογή δεδομένων προγραμματίζεται μόνο σε εξαιρετικές και δικαιολογημένες περιστάσεις.
2. Οι ΙΑΔ υπολογίζονται με βάση τις εθνικές μέσες ετήσιες τιμές αγαθών και υπηρεσιών, χρησιμοποιώντας βασικές πληροφορίες σχετικά με την οικονομική επικράτεια των κρατών μελών όπως ορίζεται στο ευρωπαϊκό σύστημα εθνικών και περιφερειακών λογαριασμών στην Κοινότητα («ΕΣΛ 95»).
3. Οι ΙΑΔ υπολογίζονται σύμφωνα με τις βασικές θέσεις που απαριθμούνται στο Παράρτημα ΙΙ, οι οποίες είναι σύμφωνες με τις συναφείς ταξινομήσεις του ΑΕγχΠ που ορίζονται στον κανονισμό (ΕΚ) αριθ. 2223/96.
Άρθρο 3
Ορισμοί
Για τους σκοπούς του παρόντος κανονισμού, ισχύουν οι ακόλουθοι ορισμοί:
α)
ως «ισοτιμίες αγοραστικής δύναμης (ΙΑΔ)» νοούνται χωρικοί αποπληθωριστές και μετατροπείς νομισμάτων που εξαλείφουν τις επιπτώσεις των διαφορών στα επίπεδα τιμών μεταξύ κρατών μελών, επιτρέποντας έτσι συγκρίσεις όγκων των συνιστωσών του ΑΕΠ και συγκρίσεις των επιπέδων τιμών·
β)
ως «μονάδα αγοραστικής δύναμης (ΜΑΔ)» νοείται η τεχνητή κοινή νομισματική μονάδα αναφοράς που χρησιμοποιείται στην Ευρωπαϊκή Ένωση για να εκφράσει τον όγκο των οικονομικών συγκεντρωτικών μεγεθών για τους σκοπούς των χωρικών συγκρίσεων με τρόπο ώστε να εξαλείφονται οι διαφορές των επιπέδων τιμών μεταξύ κρατών μελών·
γ)
ως «τιμές» νοούνται οι τιμές αγοράς που πληρώνει ο τελικός καταναλωτής·
δ)
ως «σταθμίσεις δαπανών» νοούνται τα μερίδια των συνιστωσών δαπάνης στο ΑΕΠ σε τρέχουσες τιμές·
ε)
ως «βασική θέση» νοείται το χαμηλότερο επίπεδο συγκέντρωσης ειδών στην κατανομή του ΑΕΠ για το οποίο υπολογίζονται ισοτιμίες·
στ)
ως «είδος» νοείται ένα σαφώς καθορισμένο αγαθό ή υπηρεσία για χρήση στην παρατήρηση τιμών·
ζ)
τα «πραγματικά και τεκμαρτά μισθώματα» ορίζονται σύμφωνα με τον κανονισμό (ΕΚ) αριθ. 1722/2005 (9)·
η)
το «εισόδημα εξαρτημένης εργασίας» ορίζεται σύμφωνα με τον κανονισμό (ΕΚ) αριθ. 2223/96·
θ)
ως «συντελεστές χρονικής διόρθωσης» νοούνται οι συντελεστές που χρησιμοποιούνται για την διόρθωση των μέσων τιμών οι οποίες λαμβάνονται κατά τη στιγμή της έρευνας, σε μέσες ετήσιες τιμές·
ι)
ως «συντελεστές χωρικής διόρθωσης» νοούνται οι συντελεστές που χρησιμοποιούνται για την διόρθωση των μέσων τιμών, οι οποίες λαμβάνονται από έναν ή περισσότερους τόπους της οικονομικής επικράτειας ενός κράτους μέλους, σε μέσες εθνικές τιμές·
ια)
ως «αντιπροσωπευτικά είδη» νοούνται εκείνα που είναι, ή θεωρούνται ότι είναι, από την άποψη της σχετικής συνολικής δαπάνης μέσα σε μια βασική θέση, μεταξύ των σημαντικότερων ειδών που αγοράζονται στις εθνικές αγορές·
ιβ)
ως «δείκτες αντιπροσωπευτικότητας» νοούνται σημάνσεις ή άλλοι δείκτες που προσδιορίζουν τα είδη εκείνα τα οποία έχουν επιλεγεί από τα κράτη μέλη ως αντιπροσωπευτικά·
ιγ)
ως «ισοαντιπροσωπευτικότητα» νοείται μια ιδιότητα που απαιτείται να έχει η σύνθεση του καταλόγου ειδών για μια βασική θέση, ώστε κάθε κράτος μέλος να συλλέξει τιμές για εκείνο τον αριθμό αντιπροσωπευτικών προϊόντων που είναι ανάλογος προς την ετερογένεια των προϊόντων και τα επίπεδα τιμών που καλύπτονται από τη βασική θέση καθώς και τη δαπάνη τους στη βασική θέση·
ιδ)
ως «μεταβατική» νοείται η ιδιότητα δια της οποίας μια άμεση σύγκριση μεταξύ δύο οποιωνδήποτε κρατών μελών έχει το ίδιο αποτέλεσμα με μια έμμεση σύγκριση μέσω ενός οιουδήποτε άλλου κράτους μέλους·
ιε)
ως «σφάλμα» νοείται η χρήση εσφαλμένων βασικών πληροφοριών ή η ακατάλληλη εφαρμογή της διαδικασίας υπολογισμού·
ιστ)
ως «έτος αναφοράς» νοείται ένα ημερολογιακό έτος στο οποίο αναφέρονται τα συγκεκριμένα ετήσια αποτελέσματα·
ιζ)
«σταθερότητα» σημαίνει ότι, όταν τα αποτελέσματα υπολογίζονται αρχικά για μια ομάδα κρατών μελών και στη συνέχεια υπολογίζονται για μια ευρύτερη ομάδα κρατών μελών, οι ΙΑΔ μεταξύ της αρχικής ομάδας κρατών μελών παρόλα αυτά διατηρούνται.
Άρθρο 4
Ρόλοι και αρμοδιότητες
1. Η Επιτροπή (Eurostat) είναι αρμόδια:
α)
να συντονίζει την παροχή των βασικών πληροφοριών·
β)
να υπολογίζει και να δημοσιεύει τις ΙΑΔ·
γ)
να διασφαλίζει την ποιότητα των ΙΑΔ, σύμφωνα με το άρθρο 7·
δ)
να αναπτύσσει και να γνωστοποιεί μεθοδολογία, κατόπιν διαβουλεύσεων με τα κράτη μέλη·
ε)
να εξασφαλίσει ότι τα κράτη μέλη έχουν τη δυνατότητα να σχολιάσουν τα αποτελέσματα των ΙΑΔ πριν από τη δημοσίευση και ότι η Επιτροπή (Eurostat) λαμβάνει δεόντως υπόψη τα εν λόγω σχόλια· και
στ)
να συντάξει και να διαδίδει το μεθοδολογικό εγχειρίδιο που αναφέρεται στο Παράρτημα Ι, σημείο 1.1·
2. Τα κράτη μέλη ακολουθούν τη διαδικασία που καθορίζεται στο Παράρτημα Ι για την παροχή των βασικών πληροφοριών·
Τα κράτη μέλη υποβάλλουν γραπτή έγκριση των αποτελεσμάτων της έρευνας για τα οποία είναι υπεύθυνα, αμέσως μετά την ολοκλήρωση της διαδικασίας επικύρωσης των δεδομένων, όπως ορίζεται στο Παράρτημα I σημείο 5.2, εντός ενός μηνός κατ’ ανώτατο όριο.
Τα κράτη μέλη εγκρίνουν τη μεθοδολογία συλλογής των δεδομένων και ελέγχουν την αξιοπιστία τους, συμπεριλαμβανομένων των βασικών πληροφοριών που παρέχονται από την Επιτροπή (Eurostat).
Άρθρο 5
Διαβίβαση βασικών πληροφοριών
1. Τα κράτη μέλη διαβιβάζουν στην Επιτροπή (Eurostat) τις βασικές πληροφορίες που απαριθμούνται στο Παράρτημα Ι, σύμφωνα με τις υφιστάμενες κοινοτικές διατάξεις για τη διαβίβαση των δεδομένων.
2. Οι βασικές πληροφορίες που απαριθμούνται στο Παράρτημα Ι διαβιβάζονται με το τεχνικό μορφότυπο και εντός των προθεσμιών που ορίζονται στο εν λόγω Παράρτημα.
3. Όταν παρέχονται βασικές πληροφορίες από την Επιτροπή (Eurostat) στα κράτη μέλη, η Επιτροπή διαβιβάζει έκθεση της χρησιμοποιούμενης μεθόδου ώστε τα κράτη μέλη να είναι σε θέση να διενεργήσουν έλεγχο της αξιοπιστίας.
Άρθρο 6
Στατιστικές μονάδες
1. Οι βασικές πληροφορίες που απαριθμούνται στο Παράρτημα Ι λαμβάνονται είτε από στατιστικές μονάδες όπως ορίζεται στον κανονισμό (ΕΟΚ) αριθ. 696/93 του Συμβουλίου (10) είτε από άλλες πηγές, εάν τα δεδομένα αυτά ικανοποιούν τις απαιτήσεις ποιότητας που ορίζονται στο Παράρτημα I, σημείο 5.1. Κάθε κράτος μέλος γνωστοποιεί στην Επιτροπή τον τύπο της στατιστικής μονάδας ή της πηγής όταν διαβιβάζει τα δεδομένα.
2. Οι στατιστικές μονάδες οι οποίες καλούνται από τα κράτη μέλη να παράσχουν δεδομένα ή να συνεργαστούν στη συλλογή δεδομένων πρέπει να επιτρέπουν την παρατήρηση των πραγματικών τιμών και να δίδουν ανόθευτες και πλήρεις πληροφορίες τη στιγμή που τους ζητείται.
Άρθρο 7
Κριτήρια και έλεγχος της ποιότητας
1. Η Επιτροπή (Eurostat) και τα κράτη μέλη δημιουργούν ένα σύστημα για τον έλεγχο της ποιότητας βάσει εκθέσεων και αξιολογήσεων όπως ορίζεται στο Παράρτημα Ι, σημείο 5.3.
2. Τα κράτη μέλη παρέχουν στην Επιτροπή (Eurostat), έπειτα από αίτησή της, όλες τις αναγκαίες πληροφορίες για την αξιολόγηση της ποιότητας των βασικών πληροφοριών που απαριθμούνται στο Παράρτημα Ι.
Τα κράτη μέλη παρέχουν επίσης στην Επιτροπή (Eurostat) λεπτομερή στοιχεία και τους λόγους για τυχόν μεταγενέστερες αλλαγές στις χρησιμοποιούμενες μεθόδους ή οποιαδήποτε παρέκκλιση από το μεθοδολογικό εγχειρίδιο που περιέχεται στο Παράρτημα Ι.
3. Τα κράτη μέλη παρέχουν στην Επιτροπή (Eurostat) εκθέσεις ποιότητας σχετικά με τις έρευνες για τις οποίες είναι υπεύθυνα, όπως ορίζεται στο τμήμα 5 του Παραρτήματος Ι.
4. Τα κοινά κριτήρια επί των οποίων βασίζεται ο ποιοτικός έλεγχος και η δομή των εκθέσεων ποιότητας, όπως προσδιορίζεται στη σημείο 5.3 του Παραρτήματος I, θεσπίζονται σύμφωνα με την κανονιστική διαδικασία με έλεγχο στην οποία παραπέμπει το άρθρο 11, παράγραφος 3.
Άρθρο 8
Περιοδικότητα
Η Επιτροπή (Eurostat) υπολογίζει τις ΙΑΔ για κάθε ημερολογιακό έτος.
Άρθρο 9
Διάχυση
1. Η Επιτροπή (Eurostat) δημοσιεύει τα τελικά ετήσια αποτελέσματα το αργότερο 36 μήνες μετά τη λήξη του έτους αναφοράς.
Η εν λόγω δημοσίευση βασίζεται σε δεδομένα που διατίθενται στην Επιτροπή (Eurostat) το αργότερο 3 μήνες πριν από την ημερομηνία δημοσίευσης.
Οι διατάξεις της παρούσας παραγράφου δεν θίγουν το δικαίωμα της Επιτροπής (Eurostat) να δημοσιεύει προκαταρκτικά αποτελέσματα νωρίτερα από 36 μήνες μετά τη λήξη του έτους αναφοράς. Η Επιτροπή (Eurostat) τα δημοσιοποιεί, μεταξύ άλλων στην ιστοθέση της.
2. Τα αποτελέσματα που δημοσιεύονται από την Επιτροπή (Eurostat) σε συγκεντρωτικό επίπεδο για κάθε κράτος μέλος περιλαμβάνουν τουλάχιστον τα ακόλουθα:
α)
ΙΑΔ σε επίπεδο ΑΕΠ,
β)
ΙΑΔ για ιδιωτική καταναλωτική δαπάνη νοικοκυριών και πραγματική ατομική κατανάλωση,
γ)
δείκτες επιπέδου τιμών σχετικά με τον κοινοτικό μέσο όρο, και
δ)
ΑΕΠ, ιδιωτική καταναλωτική δαπάνη νοικοκυριών και πραγματική ατομική κατανάλωση και αντίστοιχα κατά κεφαλήν στοιχεία σε ΙΑΔ.
3. Αν τα αποτελέσματα υπολογίζονται για μια ευρύτερη ομάδα χωρών, οι ΙΑΔ των κρατών μελών διατηρούνται, σε κάθε περίπτωση, σύμφωνα με την αρχή της σταθερότητας.
4. Κατά γενικό κανόνα, οι δημοσιευμένες τελικές ΙΑΔ δεν αναθεωρούνται.
Ωστόσο, στην περίπτωση σφαλμάτων που εμπίπτουν στο πεδίο εφαρμογής του τμήματος 10 του Παραρτήματος Ι, τα διορθωμένα αποτελέσματα δημοσιεύονται σύμφωνα με τη διαδικασία που ορίζεται στο εν λόγω τμήμα.
Πραγματοποιούνται κατ’ εξαίρεση γενικές αναθεωρήσεις αν, εξαιτίας αλλαγών στις έννοιες του ΕΣΛ 95 που επηρεάζουν τα αποτελέσματα των ΙΑΔ, ο δείκτης όγκου του ΑΕΠ για οποιοδήποτε κράτος μέλος μεταβάλλεται κατά περισσότερο από μία εκατοστιαία μονάδα.
Άρθρο 10
Διορθωτικοί συντελεστές
Τα κράτη μέλη δεν υποχρεούνται να πραγματοποιούν έρευνες αποκλειστικά και μόνο για την κατάρτιση διορθωτικών συντελεστών που εφαρμόζονται στις αποδοχές και στις συντάξεις των υπαλλήλων και του λοιπού προσωπικού των Ευρωπαϊκών Κοινοτήτων σύμφωνα με τον κανονισμό υπηρεσιακής κατάστασης.
Άρθρο 11
Διαδικασία επιτροπής
1. Η Επιτροπή επικουρείται από την επιτροπή στατιστικού προγράμματος.
2. Στις περιπτώσεις που γίνεται μνεία της παρούσας παραγράφου, εφαρμόζονται τα άρθρα 5 και 7 της απόφασης 1999/468/ΕΚ, τηρουμένων των διατάξεων του άρθρου 8 της ίδιας απόφασης.
Η προθεσμία του άρθρου 5, παράγραφος 6, της απόφασης 1999/468/ΕΚ ορίζεται τρίμηνη.
3. Στις περιπτώσεις που γίνεται μνεία της παρούσας παραγράφου, εφαρμόζεται το άρθρο 5α, παράγραφοι 1 έως 4, και το άρθρο 7 της απόφασης 1999/468/ΕΚ, τηρουμένων των διατάξεων του άρθρου 8 της ίδιας απόφασης.
Άρθρο 12
Μέτρα εφαρμογής
1. Εγκρίνονται τα αναγκαία μέτρα για την εφαρμογή των διατάξεων του παρόντος κανονισμού, συμπεριλαμβανομένων των μέτρων για τη συνεκτίμηση των οικονομικών και τεχνικών αλλαγών, εφόσον δεν συνεπάγονται δυσανάλογη αύξηση κόστους για τα κράτη μέλη, όπως ορίζεται στις παραγράφους 2 και 3.
2. Τα εξής αναγκαία για την εφαρμογή του παρόντος κανονισμού μέτρα θεσπίζονται κατά την κανονιστική διαδικασία στην οποία παραπέμπει το άρθρο 11, παράγραφος 2:
α)
ο ορισμός ενός συνόλου ελάχιστων προτύπων για την επίτευξη της απαραίτητης συγκρισιμότητας και αντιπροσωπευτικότητας των δεδομένων όπως προσδιορίζονται στα σημεία 5.1 και 5.2 του Παραρτήματος I·
β)
ο προσδιορισμός συγκεκριμένων απαιτήσεων όσον αφορά τη μεθοδολογία που θα χρησιμοποιηθεί, ως ορίζεται στο Παράρτημα Ι· και
γ)
η κατάρτιση και προσαρμογή λεπτομερών περιγραφών του περιεχομένου των βασικών θέσεων, εφόσον αυτές παραμένουν συμβατές με το ΕΣΛ 95 ή άλλο διάδοχο σύστημα.
3. Τα εξής μέτρα που αποσκοπούν σε τροποποίηση μη ουσιωδών στοιχείων του παρόντος κανονισμού, μεταξύ άλλων δια της συμπλήρωσής τους, θεσπίζονται κατά την κανονιστική διαδικασία με έλεγχο στην οποία παραπέμπει το άρθρο 11, παράγραφος 3:
α)
προσαρμογή των ορισμών·
β)
τροποποίηση του καταλόγου βασικών θέσεων (όπως αναφέρεται στο Παράρτημα II)· και
γ)
ορισμός κριτηρίων ποιότητας και της δομής των εκθέσεων ποιότητας, σύμφωνα με το άρθρο 7, παράγραφος 4.
Άρθρο 13
Χρηματική συνεισφορά
1. Τα κράτη μέλη λαμβάνουν από την Επιτροπή χρηματική συνεισφορά ύψους έως, κατ’ ανώτατο όριο, 70 % των δαπανών που είναι επιλέξιμες βάσει των κανόνων της Επιτροπής περί επιχορηγήσεων.
2. Το ποσό της εν λόγω χρηματικής συνεισφοράς καθορίζεται ως μέρος των ετήσιων διαδικασιών του προϋπολογισμού της Ευρωπαϊκής Ένωσης. Η αρμόδια για τον προϋπολογισμό αρχή προσδιορίζει τις διαθέσιμες πιστώσεις για κάθε έτος.
Άρθρο 14
Επανεξέταση και υποβολή έκθεσης
Οι διατάξεις του παρόντος κανονισμού επανεξετάζονται εντός πέντε ετών από την ημερομηνία έναρξης ισχύος του παρόντος κανονισμού. Αναθεωρούνται, ενδεχομένως, βάσει έκθεσης και πρότασης της Επιτροπής που υποβάλλονται στο Ευρωπαϊκό Κοινοβούλιο και στο Συμβούλιο.
Άρθρο 15
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Στρασβούργο, 11 Δεκεμβρίου 2007.

Labels: 12
15
19